РЕШЕНИЕ № 1105/2012/ЕС НА ЕВРОПЕЙСКИЯ ПАРЛАМЕНТ И НА СЪВЕТА
от 21 ноември 2012 година
за изменение на Решение 2003/17/ЕО на Съвета с оглед удължаване на срока за прилагането му и актуализация на името на една трета страна и на наименованията на органите, отговарящи за одобрението и контрола на продукцията
(текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за функционирането на Европейския съюз, и по-специално член 43, параграф 2 от него,
като взеха предвид предложението на Европейската комисия,
след предаване на проекта на законодателния акт на националните парламенти,
като взеха предвид становището на Европейския икономически и социален комитет (1),
в съответствие с обикновената законодателна процедура (2),
като имат предвид, че:
(1)
В Решение 2003/17/ЕО на Съвета от 16 декември 2002 г. относно еквивалентността на полските инспекции на посеви за производство на семена, извършвани в трети страни, и относно еквивалентността на семената, произведени в трети страни (3) се предвижда за ограничен период извършваните в трети страни полски инспекции, на посевите за производство на семена от определени видове, да се считат за еквивалентни на полските инспекции, извършвани в съответствие с правните актове на Съюза, а семената от определени видове, произведени в трети страни, да се считат за еквивалентни на семената, произведени в съответствие с правните актове на Съюза.
(2)
По всичко личи, че извършваните в трети страни полски инспекции продължават да предоставят същите гаранции като полските инспекции, извършвани от държавите членки. Поради това те следва да продължат да се считат за еквивалентни.
(3)
Тъй като срокът на действие на Решение 2003/17/ЕО ще изтече на 31 декември 2012 г., периодът, в рамките на който еквивалентността се признава по силата на това решение, следва да се удължи. Изглежда желателно този период да се продължи с десет години.
(4)
Позоваването на Югославия в Решение 2003/17/ЕО следва да се заличи. Сърбия, в качеството ѝ на страна, участваща в Схемите на ОИСР за сертифициране на сортове семена на растения, които са в обращение на международния пазар, и на член на Международната асоциация за изпитване на семена (ISTA) по отношение на вземането на проби от семена и техния анализ (тестване), следва да бъде добавена в списъка на третите страни в приложение I към Решение 2003/17/ЕО. Освен това наименованията на някои органи, отговарящи за одобрението и контрола на продукцията, изброени в приложение I към Решение 2003/17/ЕО, са се променили.
(5)
Разпоредбите на Решение 2003/17/ЕО, отнасящи се до Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (4), следва да бъдат заличени, тъй като в контекста на настоящото решение, тяхното прилагане би било несъвместимо със системата на делегирани и изпълнителни правомощия, въведена съответно с членове 290 и 291 от Договора.
(6)
Поради това Решение 2003/17/ЕО следва да бъде съответно изменено,
ПРИЕХА НАСТОЯЩОТО РЕШЕНИЕ:
Член 1
Решение 2003/17/ЕО се изменя, както следва:
1)
Член 4 се заличава.
2)
Член 5 се заличава.
3)
В член 6 датата „31 декември 2012 г.“ се заменя с датата „31 декември 2022 г.“
4)
Приложение I се заменя с текста на приложението към настоящото решение.
Член 2
Настоящото решение влиза в сила на третия ден след публикуването му в Официален вестник на Европейския съюз.
Прилага се от 1 януари 2013 г.
Член 3
Адресати на настоящото решение са държавите-членки.
Съставено в Страсбург на 21 ноември 2012 година.